Kulturális és szórakoztató programok is lesznek az Állatkertek éjszakáján | Hírek | infoPápa
2017. Augusztus 10. 14:10, csütörtök | Belföld
A hagyományos látványetetések, állatbemutatók és vezetett séták mellett idén minden eddiginél több programmal, kulturális és zenei attrakciókkal is készülnek a rendezvényben résztvevő intézmények az augusztus 25-i -
Állatkertek éjszakájára.
Hatodik alkalommal szervezi meg a Fővárosi Állat- és Növénykert az Állatkertek éjszakáját, amelyhez idén országszerte 12 bemutatóhely csatlakozott - mondta el Hanga Zoltán, a budapesti intézmény szóvivője a rendezvényt bemutató csütörtöki sajtótájékoztatón.
Kiemelte: idén is megszervezik a korábbi években nagyon népszerű látványetetéseket, állatbemutatókat, de számos kiegészítő, kulturális programmal, koncertekkel, tűzzsonglőr-bemutatókkal, játékos gyerekprogramokkal is készülnek Budapesten, Budakeszin, Debrecenben, Győrben, Jászberényben, Kecskeméten, Miskolcon, Pécsen, Poroszlón, Szegeden és Veresegyházán is.
Szabó Péter, a Budakeszi Vadaspark igazgatója elmondta, hogy a nyár utolsó péntekén megszervezett rendezvényre a Fővárosi Állatkerttel és a Tropicariummal együtt kombinált jeggyel is várják a látogatókat: aki ilyen jegyet vált, az nemcsak az éjszaka folyamán, de egész hétvégén felkeresheti az intézményeket, amelyek mind a három napon a megszokottnál bőségesebb programválasztékkal készülnek.
Krajnyák Zoltán zoopedagógus a Miskolci Állatkert és Kultúrpark képviseletében kiemelte, hogy az esti állatkerti programok azért is különlegesek, mert ezeken a bemutatóhelyeken számos éjszakai életet folytató állat él, ezért belőlük a látogatók nappal nagyon keveset érzékelhetnek, éjszakánként viszont ezek a fajok felélénkülnek és a látogatók a legaktívabb időszakukban tekinthetik meg őket. Miskolcon a látványetetések és a "nemszeretem" állatok bemutatója mellett tűzzsonglőr-előadással és fáklyás sétákkal is készülnek a szervezők.
A parkok részletes programja, illetve a nyitási és zárási időpontok az egyes intézmények honlapján érhetők el.